ভোর সাড়ে পাঁচটায় ট্রেন। সময়ে স্টেশনে পৌঁছবেন বলে ভোর তিনটের সময়ে ঘুম থেকে উঠে শীতে কাঁপতে কাঁপতে বালুরঘাট স্টেশনে পৌঁছেছিলেন শর্মিষ্ঠা সাহা। সময়মতো ট্রেনেও উঠেছিলেন। কিন্তু একটু একটু করে অনেকটা সময় পেরিয়ে গেলেও ছাড়ল না ট্রেন। খোঁজ নিয়ে শেষমেশ শর্মিষ্ঠাদেবী-সহ অন্যান্য যাত্রীরা যা শুনলেন, তাতে শীতের কাঁপুনিও বন্ধ হয়ে যাওয়ার অবস্থা। যাত্রীরা শুনলেন, শীতের সকালে তাঁদের সময়মতো ঘুম ভাঙলেও ট্রেনের দুই চালকের ঘুম ভাঙেনি। তাই সিগন্যাল পেয়েও দাঁড়িয়ে থাকল ট্রেন। 
মঙ্গলবার সকালে এমন অভিনব ঘটনাই ঘটল বালুরঘাট স্টেশনে। ট্রেন ধরতে এসে এমন অভিজ্ঞতাই হল বালুরঘাট-কলকাতা তেভাগা এক্সপ্রেসের যাত্রীদের।

চালকদের ঘুম ভাঙার অপেক্ষায় তেভাগা এক্সপ্রেসের যাত্রীরা। নিজস্ব চিত্র
নির্ধারিত সময়ের পরে আধ ঘণ্টা পেরিয়ে যাওয়ার পরেও ট্রেন না ছাড়ায় যাত্রীরা প্রথমে ভেবেছিলেন কুয়াশা অথবা যান্ত্রিক কোনও সমস্যা হয়েছে। দীর্ঘক্ষণ কেটে গেলেও ট্রেন না চলতে শুরু করায় সকলে গিয়ে স্টেশনের অফিস ঘরে ভিড় জমান। অফিসের দায়িত্বে থাকা কর্মীও প্রাথমিকভাবে ট্রেন না ছাড়ার কারণ বলতে পারেননি। তখনই স্টেশন অফিসের বুকিং ক্লার্ক খোঁজ নিয়ে জানতে পারেন, নির্দিষ্ট বিশ্রামকক্ষে তেভাগা এক্সপ্রেসের চালকরা ঘুমোচ্ছেন। তাঁরা ঘুম থেকে উঠলে তবেই ট্রেন ছাড়া যাবে। 
শর্মিষ্ঠা সাহা, তেভাগা এক্সপ্রেসের যাত্রী কী বলছেন? দেখুন ভিডিও
 

শেষ পর্যন্ত চালকরা ঘুম থেকে উঠলে নির্ধারিত সময়ের প্রায় দুই ঘণ্টা পরে ট্রেনটি বালুরঘাট স্টেশন ছেড়ে যায়। মঙ্গলবার সকালে এই ঘটনায় প্রবল ক্ষুব্ধ বালুরঘাট-কলকাতা ১৩১৬২ ডাউন তেভাগা এক্সপ্রেসের যাত্রীরা। 

এই বিষয়ে অন্যান্য খবর

৪২ কোটি টাকার গোবর কিনছে ভারতীয় রেল! কারণ জানলে লজ্জিত হবেন
গল্প হলেও সত্যি! মাত্র ৮ ঘণ্টায় ব্রিজ বানাল ভারতীয় রেল


ভোর সাড়ে পাঁচটায় তেভাগা এক্সপ্রেস ধরবেন বলে বালুরঘাটই শুধু নয়, কুড়ি পঁচিশ কিলোমিটার দূরের কুমারগঞ্জ, হিলির মতো এলাকা থেকেও যাত্রীরা অন্ধকার থাকতে বালুরঘাট স্টেশনে পৌঁছন। স্বভাবতই চালকদের ঘুমের কারণে ট্রেন ছাড়তে দেরি হওয়ায় ক্ষোভ ছড়িয়ে পড়ে যাত্রীদের মধ্যে। 
কী বলছেন যাত্রীরা, দেখুন ভিডিও
 

বালুরঘাট স্টেশন সূত্রে জানা গিয়েছে, সোমবার আদিবাসীদের ডাকা বনধে অন্যান্য বেশ কয়েকটি ট্রেনের মতো তেভাগা এক্সপ্রেসও বালুরঘাট আসার পথে আটকে পড়ে। বালুরঘাট স্টেশনে রাত সাড়ে ১০.৩৫ মিনিটের বদলে ২.৩০ মিনিট নাগাদ ট্রেনটি পৌঁছয়। ট্রেন দেরিতে পৌঁছনোয় চালকরাও সকালে পর্যাপ্ত ঘুমের পর তবেই ট্রেন ছাড়েন। এবিষয়ে স্টেশন কর্তৃপক্ষও দেরিতে ট্রেন ছাড়ার কারণ বা কখন তা ছাড়বে সে বিষয়ে আগে থেকে কোনও ঘোষণা না করায় সমস্যায় পড়তে হয়েছিল যাত্রীদের। বিশেষ করে দুর্ভোগের মধ্যে পড়তে হয় নিত্য যাত্রীদের। 
বালুরঘাট স্টেশনের টিকিট বুকিং ক্লার্ক চন্দন মণ্ডল জানিয়েছেন, রেলের নিয়ম অনুযায়ী, চালকরা ছয় ঘণ্টা ঘুমনোর সময় পান। কিন্তু যাত্রীদের সমস্যার কথা ভেবে তিনি নিজে গিয়ে প্রধান চালককে অনুরোধও করেন। কিন্তু চালক কিছুতেই পর্যাপ্ত ঘুম না হওয়া পর্যন্ত ট্রেন ছাড়বেন না বলে তাঁকে জানিয়ে দেন।
স্টেশন কর্তৃপক্ষ কী জানালেন, দেখুন ভিডিও